สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจวประจำวันที่ 19 ม.ค.59
19 ม.ค. 2559

– เงินเยนอยู่ที่ระดับ 117.97/99 เยน/ดอลลาร์ จากตอนเช้าที่อยู่ที่ระดับ 117.65/70 เยน/ดอลลาร์
– ส่วนเงินยูโรอยู่ที่ระดับ 1.0871/0873 ดอลลาร์/ยูโร จากตอนเช้าที่อยู่ที่ระดับ 1.0884/0886 ดอลลาร์/ยูโร
– ดัชนี SET ปิดวันนี้ที่ระดับ 1,266.01 จุด เพิ่มขึ้น 20.96 จุด หรือ 1.68% มูลค่าการซื้อขาย 45,449.95 ล้านบาท
– สรุปปริมาณการซื้อขายรายกลุ่ม ต่างชาติซื้อสุทธิ 918.46 ล้านบาท (SET+MAI)
 
– ที่ประชุมคณะรัฐมนตรี (ครม.) มีมติเห็นชอบแนวทางการจัดทำงบประมาณรายจ่ายเพิ่มเติมในปีงบประมาณ 2559 ตามที่สำนักงบประมาณนำเสนอ โดยมีรายการที่จะต้องจัดทำงบประมาณเพิ่มเติมทั้งหมด 3 รายการ ประกอบด้วย 1.ค่าใช้จ่ายโครงการอินเตอร์เน็ตเพื่อให้ครอบคลุมทุกหมู่บ้านในประเทศ และค่าใช้จ่ายเพื่อเพิ่มประสิทธิภาพโครงข่ายอินเตอร์เน็ตระหว่างประเทศ รวมทั้งสิ้น 15,000 ล้านบาท 2.รายจ่ายเพื่อชดใช้เงินคงคลัง จำนน 8,339 ล้านบาท และ 3.งบกลาง รายการเสริมสร้างความเข้มแข็งและก้าวหน้าของประเทศตามแนวปฏิรูป จำนวน 32,661 ล้านบาท
– นายอาคม เติมพิทยาไพสิฐ  รมว.คมนาคม เปิดเผยว่า กระทรวงคมนาคมยังคงเดินหน้าโครงการความร่วมมือรถไฟไทย-จีน ในการพัฒนารถไฟขนาดรางมาตรฐาน 1.435 เมตร (Standard Gauge) เส้นทางหนองคาย-นครราชสีมา-แก่งคอย-ท่าเรือมาบตาพุด ระยะทาง 845.27 กิโลเมตรและเส้นทางแก่งคอย-กรุงเทพฯ ระยะทาง 118.14 กิโลเมตรต่อไป ซึ่งจะมีการประชุมคณะกรรมการร่วมในเดือนก.พ. 59 หลังตรุษจีน โดยล่าสุดนายหวัง หย่ง มนตรีแห่งรัฐ สาธารณรัฐประชาชนจีน ได้ยืนยันเรื่องอัตราดอกเบี้ยที่ 2% กับทางนายสมคิด จาตุศรีพิทักษ์ รองนายกรัฐมนตรี ซึ่งถือเป็นแนวโน้มที่ดีในการเจรจา
– นายอุตตม สาวนายน รมว.เทคโนโลยีสารสนเทศและการสื่อสาร (ไอซีที) เปิดเผยว่า ที่ประชุมคณะรัฐมนตรี (ครม.) อนุมัติงบลงทุน 2 หมื่นล้านบาท เพื่อพัฒนาระบบอินเตอร์เน็ตให้เข้าถึงครบทุกหมู่บ้าน รวมถึงวางระบบเชื่อมโยงไปยังประเทศเพื่อนบ้าน ซึ่งเป็นส่วนหนึ่งในโครงการยกระดับเศรษฐกิจฐานรากของประเทศ
– นายโยชิฮิเดะ ซูกะ หัวหน้าเลขาธิการคณะรัฐมนตรีญี่ปุ่นกล่าวในงานแถลงข่าวต่อสื่อมวลชนว่า ญี่ปุ่นจะจับตาสถานการณ์เศรษฐกิจจีนอย่างใกล้ชิด ภายหลังจากที่จีนได้เปิดเผยข้อมูลเศรษฐกิจของประเทศปีที่แล้ว ซึ่งเติบโตช้าสุดในรอบ 25 ปี
– สมาคมแลกเปลี่ยนทองคำและเงินของจีน เปิดเผยว่า ราคาทองคำที่ตลาดฮ่องกงปรับตัวขึ้น 26 ดอลลาร์ฮ่องกง ปิดที่ระดับ 10,168 ดอลลาร์ฮ่องกง/ตำลึง เทียบเท่ากับ 1,094.26 ดอลลาร์สหรัฐ/ทรอยออนซ์ เพิ่มขึ้น 2.8 ดอลลาร์สหรัฐ ที่อัตราแลกเปลี่ยนล่าสุด 1 ดอลลาร์สหรัฐ/ 7.8 ดอลลาร์ฮ่องกง
– กองทุนการเงินระหว่างประเทศ (IMF) ประกาศปรับลดคาดการณ์การขยายตัวของเศรษฐกิจโลก และสหรัฐฯในปีนี้ จากการประเมินก่อนหน้านี้ในเดือนต.ค.2015 โดยระบุถึงการชะลอตัวของเศรษฐกิจในตลาดเกิดใหม่ เช่น จีน
ทั้งนี้ ในรายงานแนวโน้มเศรษฐกิจโลก (WEO) นั้น IMF ระบุว่า เศรษฐกิจโลกจะขยายตัว 3.4% ในปีนี้ ลดลง 0.2% จากที่คาดการณ์ก่อนหน้านี้  หลังจากที่มีการเติบโต 3.1% ในปีที่แล้ว